Dil-ġimgħa, il-Gvern Laburista ngħata ċertifikat ċar ieħor ta' fiduċja mill-poplu, din id-darba permezz tal-aħħar survey politiku li ħareġ. Għal darb'oħra, id-distakk bejn il-Prim Ministru Joseph Muscat u l-Mexxej tal-Oppożizzjoni Adrian Delia kompla jikber. Dan id-distakk hu wieħed massiv – waqt li 55% ta' dawk intervistati jafdaw lill-Prim Ministru, kienu biss 16% li qalu l-istess għal Adrian Delia. Is-survey jindika l-istess tendenza fir-rigward tal-partiti nfushom, li juri biċ-ċar li l-Partit Laburista qed jissaħħaħ, waqt li l-Partit Nazzjonalista qed jitbattal b'ritmu mgħaġġel. Sa xi sitt snin ilu, riżultat daqshekk qawwi kien jinstema' assurd. Il-klikka żgħira, li taħdem minn wara l-kwinti ġewwa Tal-Pietà, kellha qabda iebsa wisq fuq pajjiżna biex xi darba stajna noħolmu li pajjiżna verament ikun tagħna lkoll. Illum, mhux il-folja biss inqalbet, imma bdejna kapitlu ġdid fjamant għal pajjiżna. Ma tridx tkun l-ikbar espert biex tinduna li pajjiżna għaddej minn perjodu ekonomiku eċċellenti. Dan mhux jgħidu l-Gvern – dan qed tgħidu l-Ewropa, li kkonfermat li l-ekonomija Maltija hi waħda mill-aħjar ekonomiji fil-kontinent kollu. Kemm-il darba l-Partit Nazzjonalista daħak meta l-Prim Ministru kien jgħid li jrid iġib lil pajjiżna l-ewwel fl-Ewropa? Bl-għaqal tal-Gvern Laburista, is-suċċess ekonomiku qiegħed igawdi minnu kulħadd, mingħajr l-ebda distinzjoni. Ħloqna klassi medja ġdida, eliminajna l-qgħad, qed naraw intrapriżi lokali ġodda jsibu saqajhom u jiffjorixxu, u fuq kollox, qed ngħinu lil min kien batut biex jerġa' jikseb id-dinjità li kull bniedem jistħoqqlu. Dan kollu f'inqas minn għaxar snin, wara li Gvern Laburista wiret stat ekonomiku medjokri u sistema staġnata. Il-frott tal-ħidma Laburista qed narawh kullimkien. L-infrastruttura ta' pajjiżna fl-aħħar qed tingħata l-attenzjoni li tant kellha bżonn, il-kwistjoni tal-housing soċjali bdiet tiġi indirizzata u m'għadniex nieħdu qatgħa kif niftakru li l-baġit dalwaqt magħna. M'hemmx xi teknika sigrieta ta' kif tiġbed lin-nies. M'hemmx xi maġija biex is-surveys jibqgħu favurik. Meta tkun viċin tan-nies, in-nies ikunu viċin tiegħek. Min-naħa l-oħra, meta lil min tak il-fiduċja tinsieh, tistennix li se jibqa' leali lejk. Din it-tagħlima l-Partit Nazzjonalista għadu ma tgħallimhiex mill-2013 lil hawn. Mhux talli ma tgħallimx, talli baqa' jgħaddas rasu fir-ramel, u qatta' dawn l-aħħar snin jattakka lill-Gvern u jagħmel l-almu tiegħu biex iħammeġ isem pajjiżna. F'dawn l-aħħar sitt snin, l-Oppożizzjoni Nazzjonalista għadha ma tatniex idea kostruttiva waħda ta' kif nistgħu ntejbu r-rotta ta' pajjiżna. Minflok, smajna tgħajjir, allegazzjonijiet foloz, attakki fuq familjari ta' politiċi, u ideat konservattivi ta' għoxrin sena ilu. Dan hu dak li jirrifletti s-survey. Fuq nota iktar personali, is-survey ta wkoll indikazzjoni bikrija ta' kif ser jivvota l-poplu fl-elezzjonijiet għall-Parlament Ewropew ta' Mejju li ġej. Minn qalbi nirringrazzja dawk li diġà wrew il-fiduċja tagħhom fija u fi sħabi l-kandidati Laburisti. Li tirrappreżenta lil pajjiżek fl-istituzzjonijiet Ewropej hi responsabbiltà importanti ferm. Iddeċidejt li nitfa' n-nomina tiegħi għal dan l-irwol għaliex konvinta li Malta ħaqqha aħjar fil-Parlament Ewropew. Wara Mejju li ġej, ma rridx nara iktar rappreżentanti ta' pajjiżna jtebbgħu isem Malta għall-agenda politika tagħhom. Jekk ikolli l-fiduċja tagħkom, flimkien ma' sħabi, ser naħdem biex nerġgħu nsaħħu r-reputazzjoni ta' Malta fl-Ewropa. Fl-aħħar mill-aħħar, waqt li s-surveys iqawwulek qalbek, mhumiex l-elezzjoni. Huwa r-riżultat tal-25 ta' Mejju li jgħodd, kemm għalina l-Laburisti, kif ukoll għal kif se jkun rappreżentat pajjiżna fil-Parlament Ewropew. Min-naħa tagħna, il-ħidma se tkompli, se nibqgħu saqajna mal-art, u ser nibqgħu nisimgħu lin-nies. Lil hinn minn dak li tagħmel jew ma tagħmilx l-Oppożizzjoni, aħna rridu nibqgħu validi billi nindirizzaw l-oqsma li għadna ma wasalniex fihom, u li ġustament qegħdin jinkwetaw u jaffettwaw lin-nies.